A wezhoù e lenner skridoù a ziskouezh buhez tud barzh broioù pell, pell bras... Met tost-tre dho puhez memestra. Setu ar pezh meus sonjet e lenn ur pennad skrid barzh  Courrier international dan triwech a viz Genver paseet. Un destenn bet skrivet get Ngugi Wa Thiongo oa bet troet e galleg ag ar saozneg. Ngugi Wa Thiongo zo ur skrivagnour brudet bras en e vro, ar Kenya, en Afrika. Abaoe un nebeut bleadeù eñ neus kroget da skriv ha da embann e romantoù e kikouyou, e yezh vamm, ha pas e saozneg, evel ma veze graet getan araok. E levrioù nevez a vez skrivet e kikouyou ha troet war lerch getan e saozneg. Ar kikouyou a vez komzet get pemp million a dud e kerbenn Kenya,  Nairobi, ha tro dro dezhi.